Закон о амнестији прекршаја (2006)
Овим законом даје се ослобађање од прекршајног кажњавања, потпуно или дјелимично ослобађање од изречене казне, неизвршеног дијела казне и новчане казне замијењене у казну затвора (у даљем тексту: амнестија), свим физичким и правним лицима која су до дана ступања на снагу овог закона, починила прекршаје.

Изузимају се од амнестије физичка и правна лица:

a) за оне прекршаје за које је поред казне прописано обавезно изрицање заштитне мјере; 
б) за прекршаје из Закона о основама безбиједности саобраћаја на путевима („Службени лист СФРЈ“, бр. 50/88, 63/88, 80/89, 29/90 и 11/91), који се примјењује по основу члана 12. Уставног закона за провођење Устава Републике Српске („Службени гласник Републике Српске“, број 21/91), у којима је проузрокована саобраћајна незгода код којих је као посљедица настала материјална штета за другог или је другом лицу нанесена тјелесна повреда; 
в) за прекршаје из области царина, пореза и девизног пословања; 
г) за прекршаје из области спречавања прања новца, нелојалне конкуренције и привредног пословања; 
д) за прекршаје из области очувања природних богатстава, заштите околине и здравља, заштите потрошача, из области радних односа и заштите на раду, изградње објеката и уређења простора и 
ђ) за прекршаје из члана 5. до 9, члана 17. и 18.  Закона о јавном реду и миру („Службени гласник Републике Српске“, број 25/02).

Судови и органи који су били овлашћени за вођење прекршајног поступка (у даљем тексту: овлашћени органи) у складу са Законом о прекршајима („Службени гласник Републике Српске“, бр.12/94, 16/95, 21/96, 40/98 и 96/03), дужни су по службеној дужности до 01.09.2006. године донијети рјешење о одбацивању захтјева за спровођење прекршајног поступка, рјешење о обустави прекршајног поступка и рјешење о обустави извршења рјешења.

(1) Овлашћени органи ће донијети рјешење о одбацивању захтјева за спровођење прекршајног поступка против физичког лица у случајевима када је поднесен захтјев за покретање прекршајног поступка, а није донесено рјешење о покретању прекршајног поступка, осим за прекршаје из члана 2 овог закона.

(2) Овлашћени органи ће донијети рјешење о одбацивању захтјева за спровођење прекршајног поступка против правног лица у случајевима када је поднесен захтјев за покретање прекршајног поступка, а није донесено рјешење о покретању прекршајног поступка за прекршаје за које посебним прописом о прекршајима посебни прописани минимум не прелази износ од 1500 КМ; за предузетнике ако прописом о прекршајима посебни прописани минимум не прелази 700 КМ и за одговорна лица у правним лицима ако прописом о прекршајима посебни прописани минимум не прелази 500 КМ, осим за прекршаје из члана 2. овог закона.

(1) Овлашћени органи ће донијети  рјешење о обустави прекршајног  поступка  у  случајевима када је донесено рјешење о покретању прекршајног поступка, а није донесено рјешење о кажњавању за физичка лица без обзира на прописани посебни минимум, осим за прекршаје из члана 2. овог закона.

(2) Овлашћени органи ће донијети рјешење о обустави прекршајног поступка у случајевима када је донесено рјешење о покретању прекршајног поступка, а није донесено рјешење о кажњавању за правна лица ако прописом о прекршајима  посебни прописани минимум не прелази износ од 1500 КМ; за предузетнике ако прописом о прекршајима посебни прописани минимум не прелази 700 КМ и за одговорна лица у правним лицима ако прописом о прекршајима посебни прописани минимум не прелази 500 КМ, осим за прекршаје из члана 2. овог закона.

(1) Изузетно од одредбе члана 2. овог закона, суд ће донијети рјешење о обустави извршења казне затвора у случајевима када кажњени није отпочео са издржавањем  казне затвора до дана ступања на снагу овог закона или је отпочео са издржавањем казне затвора, али је није у цијелости издржао.

(2) Одредбе става 1. овог члана односе се и на кажњена лица којима је новчана казна замијењена у казну затвора до  ступања на снагу овог закона.

(1) Против рјешења о примјени амнестије жалбу могу изјавити подносилац захтјева за покретање прекршајног поступка, окривљени и његов бранилац.

(2) Жалба се подноси Окружном суду у року од три дана од дана пријема рјешења.

(3) Жалба не задржава извршење рјешења.

(4) Окружни суд је дужан одлучити о жалби у року од осам дана од дана пријема предмета.

На достављање писмена, рачунање рокова и поступак по жалби сходно се примјењују одредбе Закона о прекршајима, уколико овим законом није друкчије одређено.

Министар правде ће донијети  Упутство о спровођењу овог закона, у року од 8 (осам) дана.

Овај закон ступа на снагу осмог дана од дана објављивања у „Службеном гласнику Републике Српске“.

Број: 01-756/06 
Датум: 14. јуна 2006. године

Предсједник 
Народне скупштине 
Мр Игор Радојичић, с. р.

Види још 
 Закон о амнестији (2005)

Извори 
 „Службени гласник Републике Српске“, број 64/06

А